Els Mossos d’Esquadra, la policia espanyola i la Policia Local d’Abrera han denunciat els responsables de dos bars d’Abrera i Martorell per haver afavorit el consum d’estupefaents. Els cossos policials van desplegar l’operatiu divendres 5 d’abril arran de diverses queixes veïnals. A Martorell, la policia també va denunciar el responsable per no tenir rètol ni aigua corrent als serveis, mentre va denunciar tres clients per tinença de drogues i va traslladar dues persones a comissaria per irregularitats relacionades amb la llei d’estrangeria. En el cas del local d’Abrera, els agents també van denunciar el responsable per no tenia en vigor l’assegurança de responsabilitat civil ni tenir diversos rètols obligatoris. Finalment, van denunciar quatre clients per tinença de drogues.

Summary: Denuncien els responsables de dos bars d’Abrera i Martorell per afavorir el consum de drogues


El Ministeri de l'Interior defensa que l'operatiu policial de dimecres a Girona pel tall de les vies de l'AVE en l'aniversari de l'1-O es va fer conforme a la legalitat. Fonts del ministeri reconeixen que les 16 detencions –entre els quals hi havia els alcaldes de Celrà i Verges- no es van fer per ordre judicial sinó que van ser detencions a iniciativa de la policia espanyola. Ara bé, asseguren que "en tot moment" es va comunicar l'operatiu tant al jutjat d'instrucció 4 de Girona com a la fiscalia. "La policia va actuar dins la legalitat i amb el coneixement del jutge i el fiscal", apunten aquestes fonts, que remarquen que el jutge estava informat dels detalls de l'operatiu. El ministre, Fernando Grande-Marlaska, ha defensat els agents i ha criticat que es "qüestioni el funcionament de l'estat de dret". El Govern ja ha anunciat que denunciarà els fets perquè poden ser constitutius d'un delicte de detenció il·legal. ((La peça s'ha actualitzat amb declaracions del ministre de l'Interior, Fernando Grande-Marlaska)) Després del tall de les vies de l'AVE l'1 d'octubre de 2018, la brigada d'informació de Barcelona va iniciar les investigacions per tal d'identificar els responsables que havien "participat activament" en l'acció. Segons Interior, es tracta d'una "infraestructura crítica" de l'Estat i va estar tallada durant dues hores. Uns fets que van acabar amb una denúncia per part d'Adif.  La policia espanyola va detenir dimecres 16 persones (11 al matí i 5 a la tarda) relacionades suposadament amb els fets. Entre els detinguts, hi havia l'alcalde de Verges, Ignasi Sabaté, i el de Celrà, Dani Cornella (ambdós de la CUP), membres de CDR i activistes independentistes (entre ells el nebot del president Quim Torra, militant de la CUP) o el fotoperiodista Carles Palacio, que anava identificat amb armilla i braçalet durant el tall de les vies.  Reaccions de protesta  Tots ells han quedat en llibertat a l'espera que els citi el jutge i estan investigats per un suposat delicte de desordres públics. Les detencions, que es van produir sense ordre judicial, van tenir com a reacció concentracions de protesta a diferents punts del territori. A més, aquest matí el Govern ha anunciat que denunciarà l'operatiu perquè considera que poden existir elements per parlar de detencions il·legals.  Així mateix, la consellera de la Presidència i portaveu del Govern, Elsa Artadi, i el vicepresident, Pere Aragonès, demanaran explicacions avui al govern espanyol en la reunió que tindran a Madrid amb la vicepresidenta, Carmen Calvo.  El ministeri defensa l'actuació policial  A tot això, des del Ministeri de l'Interior defensen l'operatiu i apunten que es va fer en compliment estricte de la legalitat. Afegeixen, a més, que en tot moment es va informar tant el jutge com la fiscalia de les detencions que s'anaven a produir. Tanmateix, reconeixen que es van fer sense autorització del jutge, sinó a iniciativa de la policia espanyola arran de les investigacions que havia practicat.  Des de les Palmas de Gran Canària, el ministre de l'Interior, Fernando Grande-Marlaska, ha defensat l'actuació dels policies i ha criticat que es qüestioni "el funcionament de l'estat de dret". Ha afegit que les forces i cossos de seguretat de l'Estat "estan per col·laborar i cooperar amb el poder judicial i segur les directius i indicacions del poder judicial" i ha refermat que això és el que es va fer dimecres a Girona.

Summary: ACTUALIZACIÓ:El Ministeri de l'Interior assegura que tant el jutge com la fiscalia "tenien coneixement" de l'operatiu policial a Girona


A una setmana perquè arrenqui el 52è Festival de cinema de Sitges ha millorat el ritme de venda d'entrades respecte el mateix període de l'any anterior.   Si al 2018 en aquestes dates s’havien venut 39.213 entrades, aquest any ja s’ha arribat a les 39.864. Un augment d'un 1,6% que s’ha catalogat com de “progressió molt positiva” per part de la directora de la Fundació, Mònica Garcia. Entre les novetats del certament d’aquest 2019 s’hi troba l’entrega del primer Premi Queer Kong dins el I Reconeixement a la diversitat, guardó que pretén premiar les pel·lícules amb aportacions a la comunitat LGTB+. A més, també s’ha anunciat la no celebració de la tradicional sessió sorpresa. El director del Festival, Àngel Sala, ha destacat que la novetat del Premi Queer Kong, organitzat juntament amb l'ONG Stop Sida, és una “molt bona notícia”, ja que hi ha “grans aportacions dins el gènere fantàstic cap a la mirada LGTB+". Un fet al qual Sala hi ha sumat la condició d’una ciutat com Sitges, “que sempre ha apostat per la diversitat”. Així mateix, el director ha lamentat la desaparició de la tradicional sessió sorpresa i ha argumentat que no han pogut trobar "una pel·lícula de qualitat que pogués quedar fora de la programació. Hem estat a punt de tenir-ne una de bona, però al final el distribuïdor no hi ha accedit i no ha estat possible", ha apuntat Sala.  A més, els organitzadors han anunciat la reducció del nombre de pel·lícules presentades al festival, reduint-se en 30 llargmetratges fins als 170.  El director del Festival ha argumentat que es tracta d’una “reducció intencionada, una reacció des del si del festival” amb l’objectiu de “millorar-lo”. En aquesta decisió, Sala ha recalcat que també hi ha tingut molt a veure el calendari de festius d’enguany: “Sense cap pont en els deu dies que dura el festival, és un perill col·locar pel·lícules de matinada”. “Es tracta d’una graella molt més racional, amb 170 llargmetratges es pot fer un gran festival”, ha apuntat el director.  En aquesta línia, des del certamen també han remarcat que no estan preocupats per si la sentència del Tribunal Suprem coincideix amb el festival, perquè l'any 2017 ja es va celebrar el certamen poc després de l'1 d'octubre i el festival es va convertir en una “mena de bombolla que estava a aliena a tot”. “Entenem que aquest any serà igual, i tornarà a ser un èxit”, ha conclòs l’alcaldessa de Sitges, Aurora Carbonell. El Festival de Sitges 2019 se celebrarà entre el 3 i el 13 d’octubre i aquest any commemorarà els 40 anys de ‘Mad Max. Salvajes de autopista’, tot i que finalment no hi haurà la presència de George Miller. Amb noms a la capçalera com els de Vincenzo Natali, Keith Thomas, Patrick Wilson o Charles Band, el director Àngel Sala ha destacat que es tracta d’un cartell amb un “mix de novetat, recorregut i mestres”, on també hi destaca “una major presència del talent femení”, amb fins a una vintena de títols dirigits per dones.

Summary: El Festival de Sitges ha venut ja mig miler més d'entrades que en la mateixa data del 2018


El port de Premià de Mar, construït el 1972, afronta tot just ara la culminació d'un projecte de remodelació que permetrà dotar la infraestructura portuària d'una àrea comercial i d'oci "única" que ajudi a dinamitzar l'entorn del port esportiu i enfortir la seva vinculació amb el municipi. El projecte pretén convertir-se en un gran centre comercial a l'aire lliure, amb la "singularitat" que s'ubicarà en el si d'un entorn portuari. La nova zona comercial tindrà 18.000 metres quadrats, dels quals ja n'estan adjudicats una tercera part. També es farà un aparcament soterrat i, segons l'empresa concessionària, Marina Port Premià, la transformació del port crearà més de 450 llocs de treball directes i 1.200 d'indirectes. El projecte està dotat amb 22 MEUR i està previst que el nou complex es pugui inaugurar durant el primer trimestre del 2018. La nova zona comercial del port de Premià de Mar estarà configurada per sis edificacions d'una sola planta i amb una coberta vegetal, on es preveu l'obertura de locals de restauració, comerç, alimentació i moda, així com establiments dedicats als esports nàutics. L'objectiu del projecte és integrar la infraestructura portuària al municipi perquè sigui un equipament més del poble. Segons ha explicat el director general de Marina Port Premià a l'ACN, Joan Conde, l'oferta comercial va més enllà de l'oci i la restauració que habitualment farceix els locals dels ports esportius i aquest tipus d'establiments ocuparan menys de la meitat del total de la superfície comercial. "Serem l'eixample comercial de Premià de Mar, cobrint unes necessitats del municipi que no estaven cobertes i obrint-nos a la resta de la comarca", ha detallat el màxim responsable de l'empresa concessionària del port. Hi haurà, explica, una oferta molt "generalista" a nivell econòmic i que fugirà de l'elitisme. En total hi haurà espai per a més de mig centenar de comerços, dels quals ja n'estan emparaulats un 33%. En aquest moment ja s'han tancat acords comercials amb operadors com Aldi, Burger King, Veritas o La Tagliatella. "Hi haurà un mix comercial ampli amb tot allò que és necessari en un espai comercial amb l'afegit que estem en un espai singular", assegura Conde. El projecte també preveu la urbanització dels entorns i la potenciació dels accessos a peu, amb cotxe i en bicicleta, desenvolupant un nou pas soterrat pel carrer Santiago Rusiñol –inclourà la creació d'un carril per a bicicletes i garantirà l'accessibilitat a les persones amb mobilitat reduïda– i millorant la circulació de vehicles a través de l'accés des de l'N-II, que serà més directe. A més, la remodelació inclou la creació d'un nou tram del Passeig Marítim amb 15.000 metres quadrats de zona verda que connectarà el municipi amb l'espai comercial del port. L'espai també acollirà una zona d'skate, diverses àrees de jocs infantils i de petanca. La transformació de la zona també implicarà el trasllat del Club Nàutic a una nova ubicació, davant de la platja. Pel que fa a la zona d'amarratges, el port de Premià compta amb espai per a 554 embarcacions d'entre nou i trenta metres d'eslora i un varador de 12.000 metres quadrats destinat a la reparació i manteniment d'embarcacions. El projecte de remodelació inclourà, en aquest espai, la construcció d'una benzinera per a vaixells, fins ara inexistent.

Summary: El port de Premià ja té adjudicats una tercera part dels locals del futur espai comercial


L'edició de l'any que ve se celebrarà del 31 maig al 4 de juny ACN Barcelona.-El Primavera Sound ha segellat el seu idil·li amb el públic assolint la xifra rècord de 200.000 espectadors. Concretament, el recinte del Fòrum ha acollit un total de 185.000 visites -55.000 cada un dels tres dies-, als quals se suma les més de 21.000 persones a la jornada d'obertura gratuïta de dimecres al Fòrum. El certamen tancarà oficialment aquest diumenge, amb actuacions de música en directe al Raval i a les dues sales de l'Apolo. El Beach Club, la novetat d'aquest any, ha assolit les expectatives i preveuen repetir-lo en vistes a l'any que ve. El festival ha esgotat per primera vegada les acreditacions professionals, els abonaments i les entrades per als tres dies. L'edició de l'any que ve se celebrarà del 31 maig al 4 de juny. El pressupost tancat del festival ha estat de 12 milions d'euros per al conjunt de 349 actuacions d'aquesta edició, 104 de les quals gratuïtes. La meitat del públic del certamen prové de l'estranger (de 124 països), una xifra lleugerament superior a les edicions anteriors. En total, el festival ha acreditat 1.000 periodistes, la meitat de l'Estat i la resta internacionals.

Summary: ACTUALIZACIÓ:El Primavera Sound tancarà l'edició 2016 amb la xifra rècord de 200.000 espectadors


El secretari general de Treball, Josep Ginesta, ha considerat que les dades d'atur són "moderadament bones" perquè, tot i la reducció del nombre de desocupats a Catalunya, hi ha una "regressió important en matèria de contractació indefinida". "En termes qualitatius no veiem una progressió adequada", ha dit Ginesta en una atenció als mitjans aquest dimarts al matí. El secretari general de Treball ha destacat que només l'11,4% dels contractes signats al Principat al juny van ser indefinits i la resta temporals. D'aquests, 7 de cada 10 són contractacions de menys d'una setmana. Ginesta ha dit que encara que s'hagi registrat un rècord històric a l'Estat en afiliacions a la Seguretat Social, això "per si mateix no és una dada positiva si no va acompanyada de contractació estable i de qualitat". "Aquesta és una gran assignatura pendent que té a veure amb grans reformes i contrareformes que ha de fer el govern espanyol que sorgeixi els pròxims mesos", ha afirmat.  Ginesta ha afirmat que hi ha una "evolució negativa en matèria de contractació" els sis primers mesos del 2019 perquè hi ha hagut una reducció del 3,5% de la contractació indefinida, amb 8.300 contractes indefinits menys que l'any anterior. "No podem posar en valor una afiliació mitjana alta perquè pot tractar-se de moltes persones que estan contractades per pocs dies", ha dit Ginesta, que ha insistit que el "factor qualitatiu ha d'anar al costat dels valors absoluts". Sobre el creixement de l'afiliació mitjana, Ginesta ha remarcat que quan es "contrasta" i es fa "la prova del cotó" s'evidencia que els contractes indefinits són una minoria. Tanmateix, ha celebrat que el fet de tenir més persones afiliades a la Seguretat Social vol dir més recaptació per al sistema i "més fortalesa" per "afrontar reptes de futur". Tot i això, el secretari general de Treball ha dit que cal revertir les reformes laborals per millorar la qualitat de l'ocupació. Segons Ginesta, hi ha una "excessiva facilitat" perquè les incerteses econòmiques acabin repercutint més en el treballador que en l'empresari amb la flexibilitat del règim laboral. "Això no pot ser", ha afirmat Ginesta, que ha dit que el treballador, com a "part feble", ha de "tenir menys riscs". Ginesta ha lamentat que la recuperació econòmica del sector empresarial no es trasllada a les condicions laborals dels treballadors.  El secretari general de Treball també ha argumentat que calen reformes "urgents" no només en matèria laboral sinó també en la "contractació de joves i formativa". Ginesta ha dit que de l'1.654.126 contractes signats entre l'1 de gener i el 30 de juny del 2019, només un 0,34% eren contractes formatius. A més, ha lamentat que en termes interanuals, al juny ha crescut un 2,1% el nombre d'aturats menors de 25 anys.  Un altre factor pel qual el Govern considera les dades "moderadament bones" és que la reducció interanual de l'atur registrat és "només del 3,5%" la qual cosa és "una reducció molt inferior" a la d'anys enrere quan la reducció era de més dígits. D'altra banda, Ginesta ha valorat positivament que la permanència a l'atur ha baixat "la barrera dels nou mesos" per primer cop des del 2013, ja que se situa en 8,2 mesos a l'atur de mitjana.

Summary: El Govern veu la reducció de l'atur al juny "moderadament bona" perquè "no va acompanyada de contractació estable"


Rufián recorda que el líder de Podem "defensava el dret a l'autodeterminació" al programa 'La Tuerka': "Pablo, tu abans 'molaves'" ACN Sabadell.-El president d'ERC, Oriol Junqueras, ha advertit al líder de la formació morada, Pablo Iglesias, que els republicans no volen "fer callar" Catalunya durant els propers 25 anys. Ha respost així a les declaracions del cap de files de Podem que aquest dijous va pronosticar que amb una  consulta a Catalunya l'any vinent "hi hauria calma" durant molt de temps. "No volem que aquet país calli mai, que sempre pugui expressar la seva voluntat", ha arengat el cap de files dels republicans. Junqueras ha posat punt i final a l'acte central de campanya d'ERC a Sabadell, just després de la intervenció del cap de files, Gabriel Rufián. De fet, al seu torn, el candidat republicà al Congrés ha insistit en el missatge cap a Podem. Ha recordat al dirigent de la formació morada que al programa 'La Tuerka "defensava el dret a l'autodeterminació". "Pablo, tu abans 'molaves'", ha sentenciat Rufián.

Summary: Junqueras avisa Iglesias que no volen "fer callar" Catalunya durant 25 anys


Els membres sobiranistes de la Mesa han comparegut davant de la premsa al Parlament després que el Tribunal Superior de Justícia de Catalunya (TSJC) els hagi notificat, aquest dimarts, la querella de la Fiscalia per l'1-O i la resolució del Tribunal Constitucional (TC) que va suspendre la Llei del referèndum, aprovada la setmana passada. La presidenta de la cambra, Carme Forcadell, ha valorat que la querella "forma part de l'escalada judicialitzadora del govern espanyol per aturar l'1-O". "Ens neguem a convertir-nos en censors, la nostra feina és afavorir el debat parlamentari i no coartar-lo", ha argumentat sobre el paper de la Mesa. Al seu torn, el secretari tercer de l'òrgan, Joan Josep Nuet, ha celebrat que el TSJC hagi descartat el delicte per malversació en la querella: "No es volia fer res més que destrossar les nostres vides". Forcadell també ha qualificat de "fet insòlit" que la Fiscalia i el govern espanyol pretenguin "coartar" la llibertat d'expressió i "dictar" de què es pot parlar i de què no al Parlament, per tal que la Mesa "s'autocensuri i faci de TC en miniatura". A més, ha recordat que el TSJC ha admès que la intensió de la Fiscalia d'incloure el delicte de malversació en la querella "no tenia base jurídica", i ha demanat "ser molt clars" per "denunciar" l'objectiu del ministeri públic. "Pretenien penes de presó únicament per permetre un debat, i davant d'això responem amb fermesa i serenor", ha afegit la presidenta parlamentària, que ha asseverat que "cap tribunal decidirà el futur" de Catalunya. Finalment, Forcadell ha denunciat "l'ús indiscriminat dels tribunals per resoldre un conflicte que és exclusivament polític". "Destrossar les vides" A més, Nuet ha reiterat que la Fiscalia sap que "les idees són difícils de destrossar" i que per això ha intentat "destrossar les nostres vides", sobre l'intent d'incloure -sense èxit- la inclusió del delicte de malversació en la querella contra els cinc membres sobiranistes de la Mesa. En la mateixa línia, el diputat de CSQP ha insistit: "Es vol acabar amb tots nosaltres", i ha argumentat que l'Estat pretén anar, també, en contra dels qui no són independentistes ni tenen la intenció d'anar a votar l'1-O. Finalment, Nuet ha conclòs que al Parlament "s'hi seguirà podent parlar de tot", i que quan la Mesa no pugui debatre i decidir sobre les iniciatives dels grups parlamentaris i les propostes dels diputats "el Parlament deixarà de ser un Parlament". Delicte de malversació El TSJC ha descartat, de moment, el delicte de malversació de fons públics en l'admissió a tràmit de la querella de la Fiscalia contra els membres de la Mesa del Parlament de JxSí i CSPQ que van votar a favor de la tramitació de la Llei del referèndum. En el seu escrit, el ministeri públic es va querellar contra tots cinc per desobediència, prevaricació i malversació de fons públics, però el TSJC de moment ha descartat aquest últim delicte. En canvi, l'admissió a tràmit de l'altra querella, contra tots els membres de l'executiu, sí que s'ha fet pels tres delictes apuntats per la Fiscalia. El TSJC creu que el Govern presumptament "hauria utilitzat arbitràriament" les seves potestats. A més, el TSJC ha notificat aquest dimarts a la Mesa la resolució del Tribunal Constitucional (TC) que va suspendre la Llei del referèndum aprovada la setmana passada per la cambra catalana. Aquesta notificació ha arribat a tots els membres de la Mesa, als quals se'ls adverteix de "deure d'impedir o paralitzar qualsevol iniciativa que suposi ignorar o eludir la suspensió acordada". A més, el TSJC també ha notificat als membres de la Mesa querellats per la Fiscalia l'admissió a tràmit d'aquesta per part de l'alt tribunal català. En aquest cas, la notificació ha arribat a la presidenta de la cambra, Carme Forcadell, a Lluís Guinó, Anna Simó, Ramona Barrufet i Joan Josep Nuet.

Summary: Forcadell assegura que la querella "forma part de l'escalada judicialitzadora del govern espanyol per aturar 1-O"


El polígon industrial de Valls i la seva àrea d'influència vol afavorir l'estalvi energètic entre les empreses instal·lades, sobretot en aquelles que consumeixen més energia. Per aquest motiu, s'ha afegit a un projecte europeu, que actualment s'està dissenyant i plantejant en quatre ciutats de diferents països. Amb aquest projecte, tutelat per Ferrovial, Valls espera aconseguir 2 milions d'euros de finançament per aplicar al seu polígon mesures com ara l'intercanvi d'energia, la compra agregada o el reaprofitament de matèries primeres. Si la iniciativa rep llum verd de la UE, la seva implantació tindrà una durada de 3 anys, fins el 2020, i es constituirà en consorci amb la implicació de la Universitat d'Aalborg (Dinamarca) i empreses d'innovació com Tecnalia, Danfoss i Eurofunding, entre d'altres. És un pas molt important per al denominat Pacte de Valls-Parc Industrial de l'Alt Camp, ens que han creat una dotzena de municipis de la comarca per motivar, a partir d'estratègies conjuntes, la captació de noves empreses, la creació d'ocupació per la millora de la competitivitat econòmica de la comarca i, en definitiva, la consolidació del paper de l'Alt Camp com a pol industrial estratègic del sud de Catalunya. En aquesta línia, l'organisme ha decidit formar part d'aquest projecte europeu, titulat 'Eficiència energètica en polígons industrials mitjançant la cooperació energètica i serveis energètics compartits'. Es presentarà al juny i aspira a ser finançat per la Comissió Europea, dins dels programes 'Horizon 2020'. De moment, empreses de renom afincades al territori, com Ikea, Lear o Kellogg's, ja han mostrat molt d'interès en la iniciativa. Les empreses que hi vulguin participar han de facilitar informació sobre la seva despesa energètica. "Volem implantar un model personalitzat per cadascuna de les empreses que vulgui participar, amb un cost zero", ha explicat a l'ACN el regidor d'Empresa i Ocupació de l'Ajuntament de Valls, Joan Carles Solé. Segons Solé, es volen aplicar experiències que han conegut en altres ciutats catalanes i que han donat bons resultats.

Summary: El polígon de Valls s'afegeix a un projecte europeu per a l'intercanvi d'energia entre empreses


Per primera vegada des de la crisi de la covid-19, el volum de compres que realitzen les famílies al conjunt de l'Estat torna als nivells previs a l'esclat de la pandèmia. Segons apunta Nielsen, les compres a les llars es van incrementar un 4,5% interanual durant el mes de juliol, una variació similar en comparació amb la registrada el juliol de l'any passat. L'últim augment contrasta amb els creixements registrats al maig i al juny, quan les compres es van incrementar per sobre el 15% i el 7%, respectivament. Segons la consultora, l'Estat ja ha entrat en una nova etapa de "reajustament" que tindrà efectes sobre els productes que es compraran, on es consumiran, i sobre les quantitats que les famílies invertiran en cada article. Segons Nielsen, la crisi de la covid-19 ha introduït "noves necessitats bàsiques" relacionades amb aspectes com la protecció personal. En aquest sentit, els comerços més beneficiats han sigut les parafarmàcies de gran consum –inclouen la venda de mascaretes-, on les vendes s'han multiplicat per més de tres durant l'última setmana de juliol. Per altra banda, la consultora també apunta que els consumidors tendiran cada cop més a apostar per productes dins el mercat "faci-ho vostè mateix", sigui en camps com la higiene personal o l'alimentació. De fet, productes relacionats amb el món de la pastisseria han duplicat les seves vendes durant el juliol. Altres sectors com l'oci, en canvi, en sortiran més perjudicats arran de les limitacions imposades durant els últims dies. Finalment, Nielsen vaticina que els consumidors seran menys amants del risc i buscaran productes que ofereixin "qualitat, valor i tranquil·litat".

Summary: L'efecte covid-19 sobre el volum de compres desapareix per primera vegada des de l'esclat de la pandèmia, segon Nielsen


La Lena és el primer nadó del 2019 de la demarcació de Tarragona i ha nascut al Pius Hospital de Valls a les 1.53 hores. S'ha fet esperar: la seva mare, Vanessa Duque, ha explicat que va sortir de comptes el 24 de desembre, però no va ser fins dilluns a les sis del matí quan va trencar aigües, tot i que sense contraccions. "Vaig quedar-me a l'hospital perquè tot anés bé, i aquí vaig estar fins a les set de la tarda, quan van començar les contraccions; aleshores ja va ser més ràpid", ha dit. "O naixia per Nadal o per Cap d'Any, o una festa o una altra", ha explicat la mare, amb la nena, molt tranquil·la, al pit. La Lena ha pesat 3,560 quilos i ha nascut per part natural. La família viu al Montmell (Baix Penedès), un municipi que els seus pares asseguren que, entre tots, estan "repoblant", ja que la natalitat s'ha disparat els darrers anys. La Vanessa ha explicat que el procés va ser "llarguet", perquè va trencar aigües dilluns a les sis del matí sense contraccions, però després, "quan va arribar el moment, va ser molt ràpid". Amb la seva parella, ha dit que tenien la bossa preparada per a l'arribada de la Lena al món. La nena havia d'arribar el 24 de desembre, però es va retardar i no va ser fins a gairebé les dues de la matinada d'aquest dimarts que ha nascut. "S'ha fet esperar, i aquesta setmana se m'ha fet llarga", ha admès. També li han passat les hores lentes al seu germà, en Dylan, de només tres anys, que dilluns al vespre no volia marxar de l'hospital a l'espera de conèixer la seva germana, a qui volia amb delit. "Estava content i ahir ja em preguntava: 'mama, quan surt, quan surt?'", ha contat la seva mare. La Vanessa ha explicat que, enguany, no han tingut campanades, "i tampoc la llevadora, que deia que es menjaria el raïm i ja devien ser les dotze passades". Els pares han posat el nom a la petita per fer honor a l'àvia, que es deia Helena. Perquè no fos exactament igual, han optat per un diminutiu, i ho han deixat en Lena. La mare ha explicat que la Lena és una criatura més en el procés de "repoblar" el Montmell, un petit poble del Baix Penedès que ha experimentat una alta natalitat en els darrers temps. "A l'escola bressol s'ha vist molt: de tenir quatre nens a tenir-ne 18; i a l'escola n'hi havia 60 i ara ja n'hi ha 130", ha explicat la Vanessa, que ha afegit que, només al desembre hi ha hagut quatre naixements. "S'ha notat moltíssim", ha dit.

Summary: El primer nadó de la demarcació de Tarragona és una nena del Montmell que es diu Lena


El Tribunal Superior de Justícia de Catalunya ha rebutjat aquest divendres aturar de forma cautelar la sortida d'Acciona de la gestió d'Aigües Ter-Llobregat, com havia demanat la companyia. En una interlocutòria a la qual ha tingut accés l'ACN, el tribunal assegura que el fet que encara no s'hagi acordat "el pagament de les quantitats resultats de la liquidació del contracte" no suposa una mesura suficient per aturar la sortida d'Acciona de l'ATLL perquè aquests "perjudicis purament econòmics són òbviament reparables" i no poden "fonamentar l'adopció de la mesura cautelar sol·licitada". El jutge, per tant, avala que a partir de l'1 de gener del 2019 la Generalitat, a través d'un nou ens públic, gestioni directament el servei d'aigua, sense "prejudici del que es pugui resoldre en el seu dia sobre el fons del litigi".  Acciona havia interposat un recurs contenciós-administratiu contra la resolució del 20 de desembre del conseller de Territori, Damià Calvet, que declarava la finalització de la prestació efectiva del servei d'aigua a la xarxa Ter-Llobregat el 31 de desembre.  La companyia argumentava que calia aturar cautelarment la seva sortida de l'ATLL perquè si no, ja haurà perdut la concessió administrativa i no tindria possibilitat de defensar el contracte. A més, al·legava que se l'obligava a retornar les instal·lacions, que sempre han estat de titularitat pública, però que gestionava per concessió, "sense que l'administració hagi abonat, de forma simultània, les quantitats resultats de la liquidació del contracte". Acciona, fins i tot, parlava de "l'impacte econòmico-pressupostari" que un possible pagament podria tenir en les finances de la Generalitat.  L'auto judicial fins i tot lamenta que Acciona "plantegi de nou" la conservació del contracte, quan la pròpia sala del TSJC ja va dictaminar el 19 de novembre que "la invalidesa de l'acte d'adjudicació comportava necessàriament la del propi contracte, i que aquest no podia seguir en efecte un cop anul·lat l'acte pel qual s'havia seleccionat el contractista". És a dir, el tribunal reitera que el concurs pel qual es va seleccionar Acciona és nul i que, com a conseqüència, també ho és el contracte de concessió.

Summary: El TSJC rebutja aturar la sortida d'Acciona de la gestió d'Aigües Ter-Llobregat


La Fiscalia de Delictes d'Odi i Discriminació demana tres anys de presó i 1.770 euros en multes i indemnitzacions, contra un home que el maig de l'any passat va insultar i agredir dues dones musulmanes i la filla d'una d'elles en un carrer de Terrassa per motius ideològics. El ministeri públic també demana la prohibició d'acostament a menys de 1.000 metres o comunicació amb les víctimes durant dos anys. Segons la fiscalia, la tarda del 20 de maig de l'any passat, l'home, de 66 anys, caminava per l'avinguda Francesc Macià de Terrassa quan va coincidir amb unes germanes i la filla de deu anys d'una d'elles que passaven per la mateixa vorera. La dona portava el vel islàmic i "de forma absolutament gratuïta, mogut pel menyspreu cap a la religió i cultura islàmica, amb evident voluntat de menystenir la seva dignitat" li va dir "ocupeu tota la vorera, aparteu-vos ja, moros de merda". Les dones li van cedir el pas, però una d'elles li va recriminar la falta de respecte, a la qual cosa l'acusat va respondre "filles de puta, els moros no m'ensenyaran educació". A continuació, va donar un cop al pit a la dona. L'altra dona va intervenir per separar l'home de la seva germana, i l'acusat va empènyer aquesta segona dona de manera violenta, provocant-li un cop amb un fanal. La nena petita va increpar l'acusat, que també la va empènyer. Per tot això, el fiscal l'acusa de tres delictes contra la integritat moral, tres de lesió de la dignitat de les persones, un delicte lleu de lesions i dos delictes lleus de maltractament.

Summary: La fiscalia demana tres anys de presó per un home que va insultar i colpejar tres musulmanes en un carrer de Terrassa


La circulació de trens entre les estacions de Sant Vicenç de Calders (Baix Penedès) i Tarragona s'ha restablert al voltant de les quatre de la tarda, segons ha informat la companyia Renfe. Des de les tres, s'ha hagut de suspendre la circulació en aquest tram per manca de subministrament elèctric. La incidència ha afectat els combois de les línies R13, R14, R15, R16 i RT2. Un cop restablerta la circulació, es registren retards d'uns 60 minuts.

Summary: Restablerta la circulació ferroviària entre Sant Vicenç de Calders i Tarragona per manca de subministrament elèctric


El Govern de la Generalitat ha volgut homenatjar les víctimes del franquisme en un acte dedicat "a les persones que van lluitar per les llibertats i la democràcia durant la Guerra Civil i la dictadura". El paranimf de la Universitat de Barcelona ha acollit aquest diumenge, 20 de novembre i aniversari de la mort de Franco, un cerimonial on s'ha lliurat un reconeixement a 309 represaliats i familiars que han obtingut el reconeixement com a víctima del franquisme des del 2009, el darrer cop que es va fer aquest acte. El conseller d'Exteriors i Relacions Institucionals, Raül Romeva, ha clos l'acte amb un discurs on ha comparat, "salvant les distàncies", la justícia franquista amb l'actual a l'Estat espanyol. "Avui encara ressonen ecos d'aquesta melodia –la justícia franquista- clarament perceptibles quan veiem les interferències sobre l'estament judicial per part de l'executiu", ha dit el conseller en referència a les reaccions de l'Estat al procés. A més, Romeva creu que tot i no viure en una dictadura, "està per demostrar" que la d'Espanya sigui "una democràcia digna d'aquest nom". El conseller ha volgut aprofitar l'acte per homenatjar les víctimes i els seus familiars, però no ha volgut perdre l'oportunitat per arremetre contra l'Estat espanyol pel tracte que els ha dispensat i, també, per com actua amb el procés sobiranista. Així, Romeva ha recordat que "en la legalitat franquista imperava l'arbitrarietat, l'absència de normes, i la impunitat", i ha reblat que, "salvant les distàncies", actualment "encara ressonen ecos d'aquesta melodia, clarament perceptibles quan veiem les interferències sobre l'estament judicial per part de l'executiu". "Comprovem que la lluita per les llibertats continua vigent. Durant la dictadura, per aconseguir una democràcia amb separació de poders, i ara, perquè els poders no acabin separant-se de la democràcia", ha sentenciat, tot afegint que "encara presenciem querelles i amenaces d'actuacions judicials per delictes tan greus com permetre que els ciutadans expressin la seva opinió lliurement o que els seus representants democràtics debatin sobre qualsevol tema al Parlament".  A més, tot i que Romeva ha afirmat rotund que "és evident i negar-ho seria irresponsable que no ens trobem sota el jou d'una dictadura", ha volgut remarcar que "està per demostrar que estiguem gaudint d'una democràcia digna d'aquest nom". Segons el conseller, aquest és el motiu pel qual molts catalans són ara mateix partidaris de la independència. "Per això tants ciutadans d'aquest país ha decidit construir un espai de democràcia i llibertats que ho garanteixi, perquè aquest desig entronca amb les múltiples lluites contra el franquisme que vau protagonitzar", ha dit dirigint-se als homenatjats.  Precisament a aquestes víctimes i familiars els ha volgut fer un "profund agraïment" per la seva lluita antifranquista. "Quan part del poble que representeu va perdre la por, el regim va començar a trontollar salvatgement, amb convulsions fins a ultima hora", ha dit Romeva, que ha lamentat que la reparació de les víctimes que comença a albirar-se "no comencés fa 30 anys, pel capbaix". "Tenim el deure d'arribar fins al final i és el nostre compromís", ha afegit per demostrar que la Generalitat vol seguir aquesta línia d'homenatge i reparació.   Durant l'homenatge s'han interpretat diverses peces musicals amb lletres relacionades amb la memòria, la repressió i la lluita per les llibertats. A més, les intervencions dels historiadors Josep Fontana i Borja de Riquer han posat la visió acadèmica, deixant palès que encara queden passos a fer per "reconèixer veritablement la memòria i la repressió" a les víctimes. De Riquer ha explicat que l'episodi no estarà tancat fins que "es recuperi la memòria dels represaliats, se cerqui la veritat històrica, s'apliqui una justícia realment reparadora de les víctimes i es vetlli perquè mai més es repeteixi". I això, ha dit, encara no s'ha fet a l'Estat espanyol. De fet, ha assegurat que "a Espanya es va imposar una abusiva identificació entre amnistia i oblit, i entre reconciliació i amnèsia". "La llei d'amnistia va significar un tancament en fals de la dictadura franquista. Una errada política", ha sentenciat, tot afegint que en aquell moment "es deia que era massa aviat per tractar les ferides franquistes, i ara alguns diuen que ja és massa tard". De Riquet també ha volgut recordar les "enormes dificultats" que tenen els familiars i les víctimes per aconseguir "la nul·litat de les sentències, els judicis, els processos i les condemnes polítiques franquistes". "Els arguments d'Espanya per no fer-ho són d'autèntica vergonya", ha conclòs El dia escollit per a l'homenatge és el 20 de novembre precisament perquè coincideix amb l'aniversari de la mort del dictador. I el lloc ha estat el paranimf de la Universitat de Barcelona per ser un símbol de la repressió franquista però també de la lluita per la llibertat i l’indret que va acollir l'embrió dels moviments estudiantils i intel·lectuals contra la dictadura.

Summary: Romeva diu que les accions judicials de l'Estat contra el procés són "ecos" del franquisme


La campanya se centrarà en atreure possibles visitants a les estacions pirinenques en els mercats de proximitat ACN Barcelona.-La Generalitat invertirà 650.000 euros a una campanya de promoció del turisme de neu a Catalunya durant aquesta temporada d’hivern, segons ha avançat aquest divendres el director de l’Agència Catalana de Turisme, Xavier Espasa, durant una roda de premsa. La campanya se centrarà en els mercats domèstics i de proximitat, especialment Catalunya i la resta de l’estat espanyol (principalment Madrid i el País Basc) i el sud de França. L’ATC també ha presentat com a novetat de la temporada blanca d’enguany la certificació de cinc noves estacions d’esquí i de muntanya com a destinacions de turisme familiar. Amb aquestes, ja són set les estacions catalanes que han rebut aquest distintiu (Espot i Boí Taüll, certificades el 2013 i el 2015, respectivament, més Masella, Vall de Núria, Vallter 2000, Port Ainé i la Molina, certificades enguany). Enguany, la part digital d’aquesta campanya s’adreçarà de manera important a captar públic no esquiador per potenciar activitats i experiències noves que es poden fer a les estacions o molt a prop de les seves instal·lacions. L’objectiu de l’ACT és ampliar el públic de les estacions i potenciar tota l’oferta complementària, els recursos i productes disponibles des d’una visió transversal. L’oferta comprèn activitats de turisme actiu i natura, patrimoni cultural i gastronòmic pirinenc, i aquelles que es poden realitzar a les estacions d’esquí i muntanya durant tot l’any.   A Catalunya, la campanya comptarà amb un anunci a la televisió així com falques a les ràdios catalanes. També es publicarà l’anunci en premsa generalista, revistes de viatge i premsa especialitzada en neu. A Internet, estarà present en canals de viatge especialitzats i premsa en línia que redirigiran a l’usuari al web de la campanya, escasateva.catalunya.com, tematitzat amb oferta i continguts de neu. Finalment, la campanya es completarà amb una forta presència al carrer, amb l’anunci a OPIS i autobusos. A l’Estat Espanyol la campanya se centrarà sobretot en premsa, generalista i especialitzada, i en els canals de viatge a Internet. Al sud de França la campanya serà tota a Internet, principalment en els portals de viatges més utilitzats pels francesos per contractar les seves vacances.   Al marge de la campanya de publicitat, l’Agència Catalana de Turisme també comercialitzarà propostes de neu a través del seu canal de venda a Internet experience.catalunya.com. Es tracta de paquets de diferents agències de viatge que ofereixen diferents experiències com excursions amb raquetes o un showcooking a la neu, per exemple. A través de les xarxes socials també es difondrà tot allò relacionat amb la campanya, l’oferta de neu catalana, les activitats de les estacions d’esquí, entre d’altres.

Summary: El Govern destina 650.000 euros a una campanya de promoció del turisme de neu aquesta temporada d’hivern


La Garrotxa ha recuperat els llocs de treball que tenia la comarca abans de la crisi. Concretament, al 2017 es va arribar als 23.709, 83 més que al 2008, quan tot just començava la recessió. Per sectors, les activitats vinculades amb el coneixement i la tecnologia són les que han generat més ocupació en els darrers anys, arribant a créixer fins a un 40% en llocs de treball. Les dades les recull un estudi sobre el mercat de treball a la comarca que ha elaborat l'Agència d'Innovació i Desenvolupament de la Garrotxa (DinàmiG) i que s'ha donat a conèixer aquest dijous a Olot. El seu objectiu és tenir una diagnosi per conèixer la situació actual de la comarca i detectar els reptes de futur que han d'orientar les accions d'ocupació en els pròxims anys. Entre les assignatures pendents, segons aquest document, hi ha la necessitat d'atraure més joves en edat laboral perquè agafin el relleu d'aquells qui es jubilen o millorar l'ocupabilitat de les persones de més de 55 anys i de les que tenen pocs estudis. L'estudi es basa en les dades recollides en 400 enquestes presencials a llars, més de 200 entrevistes a empreses i la informació qualitativa recollida en quatre grups de discussió. En ell, es plasmen aspectes positius del mercat laboral a la Garrotxa, com ara que la taxa d'ocupació és del 65,9% (tres punts per sobre de la mitjana catalana) i que el teixit productiu té capacitat per generar llocs de treball per a dues terceres parts de la població. Aquest fet la converteix en una de comarques catalanes on aquesta proporció és més elevada. D'altra banda, a tots els municipis garrotxins, la taxa d'atur se situa per sota de la mitjana catalana. Destaca especialment Olot, que s'ha convertit en "la ciutat de més de 30.000 habitants a Catalunya que més ha reduït l'atur en els últims anys", segons recull l'estudi. En el global de la comarca, l'atur se situa als percentatges d'abans de la crisi. Així, al desembre del 2017 hi havia 2.086 persones desocupades, 334 menys que les que hi havia al mateix període del 2008, quan va començar la recessió. I ja més recentment, el febrer d'aquest any, la taxa era del 7,78%, situant-se només 75 dècimes per sobre de la del mateix període del 2008 i 3,3 punts per sota de la mitjana catalana (que era de l'11%). El percentatge d'atur per gènere i per grups d'edat també se situa per sota de la mitjana catalana. Creixement sostingut d'ocupació L'estudi subratlla que la recuperació econòmica ha comportat una "important" creació d'ocupació. A la Garrotxa, hi ha hagut un increment sostingut d'un 3% anual des del 2013, impulsat sobretot pel treball assalariat. El punt d'inflexió ha estat el 2017, quan es va superar el nombre de llocs de treball que hi havia el 2008, recuperant així les xifres d'abans de la crisi. Concretament, es va passar dels 23.626 llocs de treball el 2008 als 23.709 de  l'any passat; és a dir, 83 llocs més. El col·lectiu de joves, el de població estrangera i el femení són els que han registrat uns increments d'ocupació superiors. Pel que fa a sectors, aquells on s'han creat més llocs de treballs són els relacionats amb el coneixement i la tecnologia. Per exemple, en comparació amb el 2009, les activitats professionals, científiques i administratives han crescut fins a un 40% en ocupació, la indústria farmacèutica ho ha fet en un 20% i la química, en un 19%. També destaquen aquells serveis relacionats amb les persones (hostaleria, educació, activitats sanitàries i serveis socials). En aquests sectors, la creació de llocs de treball ha crescut en percentatges que van des del 20 al 28%. L'estudi també recull que la indústria càrnia ha generat un 17% més d'ocupació. Però que hi ha altres sectors més tradicionals, com el comerç, que tan sols han crescut un 1%. Només un de cada deu contractes és temporal Quant a les condicions laborals, a la Garrotxa també són millors que a la mitjana catalana. Segons aquest estudi, la taxa de temporalitat dels contractes se situa de mitjana en un 10,5%, mentre que a tot Catalunya aquest percentatge es dobla (arribant al 21,7%). Per altra banda, la mitjana del salari net per llar és de 2.139,65 euros al mes. Per contra, la mobilitat per raó de treball és "molt moderada". Això s'explica perquè prop del 80% dels garrotxins enquestats té el seu lloc de treball dins la comarca. Destaca també que el 51% del total d'enquestats treballen al mateix municipi on viuen. A efectes pràctics, l'estudi revela que el 35% dels enquestats tarden menys de 10 minuts per arribar a la feina i un 40%, entre 10 i 20 minuts.   També es destaca com a positiva l'oferta formativa que hi ha a la comarca, amb 12 cicles de grau mitja i 15 de superiors, i la tendència a l'alça del nombre de matriculats (especialment en el cas del graus superiors). L'atur de les persones de més de 55 anys i dels nouvinguts Al marge dels aspectes positius, l'estudi també en recull d'altres a millorar. Així, per exemple, s'assenyala l'elevat percentatge d'atur en majors de 55 anys i entre el col·lectiu de nouvinguts, arribant en alguns casos a una situació de "vulnerabilitat". El perfil mitjà del desocupat a la Garrotxa és el d’una persona de més de 49 anys, sense estudis professionals i que ha treballat anteriorment en feines sense qualificació. Per altra banda, també es posa de manifest que la temporalitat en la contractació no afecta només els més joves sinó també els col·lectius amb menys formació. També s'observa una manca de vocació industrial, científica i tecnològica entre la població. Un fet que ha comportat que algunes empreses es vegin obligades a buscar aquests perfils fora de la comarca. També s'assenyala una "falta d'encaix" entre l’oferta de cicles formatius i la demanda de determinats sectors, com per exemple l’hostaleria. I es recomana seguir avançant en la formació continuada dels treballadors o persones a l'atur perquè l'oferta encara "és molt baixa", si bé en el darrer any s'han "començat a fer passos per revertir-ho". Entre els reptes de futur que caldrà treballar, l'estudi destaca la necessitat d'atraure més joves qualificats perquè treballin a la comarca (en sectors com la indústria) i captar més professionals formats. Accions com els 'Speed Datings' que serveixen per donar a conèixer les ofertes laborals a la comarca i recollir els currículums de candidats són una bona pràctica, segons els impulsors de l'estudi. En les quatre convocatòries que s'han fet a la Garrotxa per buscar professionals qualificats per al sector industrial, l’hostaleria, les activitats turístiques i els supermercats es van aconseguir fer 29 noves contractacions. També insisteixen en la reducció de la vulnerabilitat i la millora de l'ocupabilitat dels col·lectius desocupats i dels treballadors amb poca qualificació o en situacions precàries. Accions com els programes que es porten a terme des de les Mates (que ofereixen itineraris integrals d'orientació per competències, formació i inserció a aquests col·lectius), així com una prova pilot per a la inserció de persones de molt baixa ocupabilitat anirien en aquesta línia. Finalment, s'apunta la necessitat de millorar l'encaix entre l’oferta de qualificacions i la demanada del teixit productiu així com la promoció de la formació per a col·lectius de més baixa ocupabilitat i els treballadors poc qualificats. Uns objectius, conclouen, que haurà de treballar el futur Consell de la Formació Professional que es preveu que es creï aquest any.

Summary: La Garrotxa recupera els nivells d'ocupació d'abans de la crisi però necessita atraure més joves


Els Bombers busquen des d'aquest dissabte a la tarda dos excursionistes, un home de 57 anys i una dona de 43 anys de Sabadell, que es van perdre a la zona de Meranges quan tornaven del cim del Puigpedrós. Les males condicions meteorològiques han impedit que s'enlairi l'helicòpter, però hi treballen vuit dotacions dels bombers, tres de Mossos i efectius dels bombers francesos que busquen en territori nord-català. L'avís el van donar ells mateixos a dos quarts de cinc de la tarda, en veure que s'havien desorientat quan buscaven el refugi de Malniu. Aquest diumenge no s'ha pogut parlar amb la parella, que va informar que duia menjar, roba d'abric i aigua.

Summary: Busquen dos d'excursionistes de Sabadell perduts a Meranges quan tornaven del Puigpedrós


L'Alt Penedès es prepara per entrar a la fase 1 del desconfinament aquest dilluns 18 de maig. Especialment treballen a contrarellotge els bars i restaurants, que finalment podran aixecar la persiana, tot i que només podran servir a les seves terrasses i ho hauran de fer amb un nombre reduït de taules. Després de dos mesos llargs de confinament, el sector entoma l'entrada a la fase 1 amb una mescla "d'il·lusió" i "incertesa", assegura a l'ACN la presidenta del Gremi d'Hostaleria de l'Alt Penedès, Núria Carbó. En paral·lel, els comerços també enllesteixen el canvi de fase. Es mostren satisfets per la resposta dels clients fins ara, però demanen que tinguin més "responsabilitat" a l'hora de complir les mesures de seguretat.

Summary: Els bars i restaurants de l'Alt Penedès enllesteixen l'entrada a la fase 1 a cavall entre la "il·lusió" i la "incertesa"


Els Majoristes de Fruites i Hortalisses de Mercabarna (AGEM) preveuen comercialitzar durant la setmana de Tots Sants unes 1.000 tones de castanyes, una venda que es manté "estable des de fa uns quatre anys". Així ho ha destacat la portaveu de l'AGEM, Eva Cano, que ha augurat que uns "preu més baixos" i la "temperatura més fresca" podrien contribuir a "un repunt de la venda". L'AGEM espera una "bona campanya" del moniato i en preveu vendre també 1.000 tones. Pel que fa a altres productes de tardor, el mercat interior es decanta pel codony, la magrana i els bolets, entre els quals destaca el cep aquesta temporada. El caqui es troba en un creixement de vendes "imparable", ja que agrada molt al mercat exterior.

Summary: Els majoristes de Mercabarna preveuen vendre 1.000 tones de castanyes a un preu més baix


Els tècnics del Parc Natural del delta de l'Ebre han apuntat que als canvis en la gestió de la xarxa hídrica de reg de l'Ebre com la causa que hauria provocat una forta davallada de les captures durant els rescats de peixos els darrers anys. Des de 2010, quan ha calgut començar a aplicar mesures contra la plaga del caragol maçana, les captures han caigut fins a mínims històrics.  L'any passat es van capturar poc més de 50 quilograms, una xifra irrisòria tenint en compte els 12.000 quilos de l'any 2005. Aquest any, tot i l'anticipació del rescat, que s'ha fet dos mesos abans per adaptar-ho a l'assecament avançat dels arrossars dins de la lluita contra l'expansió del caragol maçana, s'han capturat més de 2.500 quilograms.  El rescat del peixos es fa cada any per evitar-los la mort quan es tanquen les comportes dels principals canals. La fauna íctica queda atrapada quan baixen els nivells de l'aigua i no poden arribar a les basses o al mar. La tècnica que s'utilitza per rescatar els peixos és la pesca elèctrica, l'aplicació d'una descàrrega a l'aigua que els immobilitza momentàniament però que no els fa cap mal. En alguns punts els tècnics i voluntaris del Parc Natural del delta de l'Ebre també els pesquen manualment.  Un cop recollits els exemplars, es seleccionen per espècies i es pesen. Les espècies autòctones i les protegides, s'aboquen en un dipòsit especial per transportar-los i, un cop fetes les biometries se'ls torna a alliberar al riu. Les espècies introduïdes se sacrifiquen i després s'utilitzen com aliment per als ocells del Centre de Recuperació de Fauna del Canal Vell. "El rescat servei per salvar el peix autòcton i les espècies amenaçades dels canals i les dades es fan servir per fer un seguiment de les poblacions del riu ja que les poblacions dels canals són un indicatiu directe de les poblacions íctiques del riu", ha explicat Nati Franch, tècnica de l'àrea de protecció i recerca del Parc Natural.  A falta de fer el rescat en alguns punts de l'hemidelta dret, la millora segons Franch és evident, amb la captura aquesta campanya de 2.500 quilos de peixos. Les xifres ínfimes de les últimes campanyes s'atribueixen als diversos tancaments que es feien als canals dins de les accions de lluita contra el caragol poma. Aquest any, el pla d'acció contra la plaga ha previst l'assecament dels canals de reg dos mesos abans del que és habitual perquè també s'avança el dessecament dels arrossars.  Això ha provocat que el peix capturat tingui una mida més reduïda del que és habitual com ha passat, per exemple, amb els barbets. Enguany no s'ha localitzat, de moment, cap exemplar de saboga, una espècie autòctona ebrenca molt amenaçada. "Teníem l'esperança de trobar-ne però no hi ha hagut sort", ha lamentat la tècnica del parc. Entre les espècies autòctones s'ha capturat molts exemplars de barb i carpa, gobi i bagra. La novetat és la gran quantitat de bagra, que havia detectat la recuperació i enguany se n'han trobat molts exemplars.  Més enllà del silur, que per les mides i el pes d'alguns exemplars que poden arribar a pesar fins a 30 quilograms, és la espècie més abundant en biomassa, l'espècie introduïda amb més nombre d'individus capturats ha estat l'alburn i el bagarius rutilus. Es tracta d'espècies de mida petita que es fan servir d'esquer per a la pesca esportiva i que han anat proliferant a l'Ebre. En el cas de l'alburn, els tècnics fins i tot el consideren com el responsable de la desaparició de l'espècie autòctona madrilla. "S'ha vist que és un dels competidors de la madrilla, que poblava Ebre però que des de 1992 als canals ja no se'n troba. Hi ha estudis que apunten a aquest factor en la regressió de la madrilla", ha assenyalat Franch.  En la campanya de rescat dels peixos al canals de l'Ebre hi ha participat tècnics del parc amb els suport puntual d'alumnes de l'Escola d'Aqüicultura-IES Els Alfacs de Sant Carles de la Ràpita i de membres de l'Associació de Voluntaris del parc.

Summary: Creix el nombre de peixos rescatats als canals de l'Ebre per primer cop en els últims anys


El Síndic de Greuges recomana suspendre l'ús de les pistoles elèctriques fins que el Parlament culmini "un debat profund" sobre aquestes armes i, també, sobre el model de seguretat pública de Catalunya. És una de les recomanacions de l'informe que ha presentat aquest divendres el Síndic, Rafael Ribó, sobre la dotació per part dels cossos policials de pistoles tàser, que actualment tenen algunes policies locals i que els Mossos d'Esquadra tenien previst adquirir. Segons l'estudi del Síndic, 31 dels 213 cossos de policia local de Catalunya disposen d'una o més pistoles i, en total, n'hi ha 54 que s'han utilitzat vuit vegades; unes dades que, segons Ribó, el Departament d'Interior desconeixia. Si el Parlament acabés avalant les tàser, el Síndic reclama que es compleixin les altes exigències que les Nacions Unides i el Consell d'Europa demanen sobre l'ús d'aquestes pistoles. El Síndic de Greuges insta el Govern a suspendre de forma immediata qualsevol ús de les pistoles elèctriques i plans d'adquisició en totes les policies de Catalunya en espera d'un debat que n'examini la conveniència i que hauria de tenir lloc al Parlament i, també, en el si de l'Executiu, tal com recomana el Comitè Europeu per a la Prevenció de la Tortura i d'altres Penes o Tractes Inhumans o Degradants del Consell d'Europa (CPT). Així ho ha exposat el Síndic aquest divendres en la presentació d'un informe que també constata "la manca de normativa" que reguli l'ús d'aquestes armes a Catalunya.  Els Mossos d'Esquadra tenien previst l'estiu passat adquirir 134 pistoles elèctriques –també anomenades tàser pel nom del fabricant- amb càmeres i, segons recull l'informe del Síndic, el cos disposa de directrius i procediments sobre qui, com i quan s'utilitzaran aquestes armes. Ara bé, la compra ha quedat pendent del grup de treball que es va constituir al Parlament el 2 de març i que avaluarà l'ús de les tàser fins a l'estiu, quan té previst presentar les conclusions a la Comissió d'Interior. Ribó ha celebrat la iniciativa, que va sorgir després que la CUP reclamés "un debat polític" sobre aquestes armes al conseller d'Interior, Jordi Jané, que va acceptar la demanda.   Ribó ha demanat que es tingui en compte la posició dels principals organismes internacionals encarregats de la defensa dels drets humans com les Nacions Unides i el Comitè Europeu per a la Prevenció de la Tortura, que adverteixen del risc de les pistoles tàser. El CPT, que ha elaborat uns estàndards adreçats als estats membres del Consell d'Europa, mostra preocupació per l'ús abusiu que es pugui fer de les pistoles tàser.  Les pistoles elèctriques són armes paralitzants que descarreguen electricitat sobre la persona per immobilitzar-la momentàniament. En molts casos, les descàrregues paralitzen de forma temporal la persona i fan que caigui al terra. L'informe del Síndic recull que des del 2.000 s'està generalitzant l'ús d'aquests dispositius entre els cossos policials de molts països i, tot i que se les cataloga com a armes no letals, s'ha documentat la mort de persones als Estats Units i al Canadà després d'haver-ne rebut les descàrregues.  Vuit cops utilitzades sense "conseqüència greu" però en situacions desaconsellades El Síndic afirma que ha hagut de ser la institució, en el marc d'aquest informe, qui ha elaborat una relació actualitzada del nombre de policies locals que disposen i fan ús de les pistoles elèctriques perquè el Departament d'Interior, segons els responsables de l'estudi, ho ignorava. A més, el Síndic considera que el Govern "tampoc no ha pres cap mesura per garantir-ne el control des d'una perspectiva de drets humans".  De les 31 policies locals que tenen pistoles elèctriques, 21 les tenen en servei i n'hi ha sis que les tenen en perspectiva. Les tàser s'han utilitzat un total de vuit vegades per part de cinc policies. En cap cas, els cossos han relatat una "conseqüència greu" d'aquest ús, ha afirmat Ribó, tot i que ha apuntat que en "la majoria de les poques vegades" que s'han fet servir ha estat precisament en tipologies que el Consell d'Europa desaconsella fer-ho. L'informe exposa que 22 policies locals tenen protocols d'actuació, que són pràcticament idèntics i el contingut coincideix amb el temari de la formació que han rebut per part de l'empresa Taser. Sis localitats de menys de 10.000 habitants amb tres o quatre pistoles elèctriques Ribó s'ha mostrat sorprès que municipis amb una població inferior als 10.000 habitants disposin de tres pistoles Es tracta de les localitats del Maresme de Dosrius, Sant Pol de Mar i Caldes d'Estrac i de les del Vallès Oriental de Vilanova del Vallès i Sant Antoni de Vilamajor. També en aquesta comarca, Llinars del Vallès en té quatre.  El Síndic recomana regular per llei l'ús de les pistoles si acaben trobant aval El Síndic considera que, en cas que el Parlament acabi avalant l'ús d'aquestes armes, els Mossos i les policies locals haurien de regular-ne l'ús per unes directrius comunes, d'acord amb les recomanacions formulades per organismes internacionals, i amb uns criteris que s'haurien d'establir per llei. El Síndic deixa clar que les pistoles elèctriques no s'haurien d'utilitzar, en cas cap, contra persones vulnerables, com gent gran, infants, dones embarassades i malalts del cor. En cas de dubte sobre alguna d'aquestes circumstàncies, se n'hauria de descartar l'ús. Tampoc contra persones no puguin entendre les ordres que els adrecen els agents policials pel seu estat d'alienació. El defensor de les persones també insta que només utilitzin les tàser agents de policia "degudament formats", amb "capacitació adequada" i "seleccionats entre persones resistents a l'estrès i amb facultats de discerniment" i que s'ofereixi i es garanteixi un reconeixement mèdic a totes les persones contra les quals s'utilitzi aquest tipus d'armes. El Síndic exigeix constància escrita i informatitzada de tots els elements d'ús d'aquestes armes per facilitar les tasques d'investigació posterior en cas d'incidències, incloent-hi un xip de memòria i càmera de vídeo. A més, recomana que el Govern, a través de l'Institut de Seguretat Pública de Catalunya, revisi i actualitzi la formació de tots els agents policials per assegurar el manteniment de les competències que els habiliten per utilitzar aquestes armes.  Un debat sobre el model de seguretat pública i una nova llei de policia Ribó considera que la discussió parlamentària sobre l'ús de les pistoles tàser s'hauria de circumscriure en un segon debat per consensuar el model de seguretat pública de Catalunya amb aspectes com la prevenció, la mediació i l'actuació. Ribó ha aprofitat per recordar que aquesta recomanació era "acceptada per la pràctica totalitat de forces parlamentàries en els incidents dels 'indignats' a la plaça de Catalunya" el 2011.  El Síndic també ha aprofitat per insistir en la necessitat d'impulsar una nova llei de policia de Catalunya que actualitzi la de 1994. Per al Defensor de les Persones, la nova llei i la definició de la política pública sobre seguretat hauria de conduir a una major coordinació dels Mossos amb les policies locals.

Summary: El Síndic demana suspendre l'ús i compra de pistoles elèctriques fins que el Parlament debati sobre aquestes armes


El Grup Codorniu ha afirmat a través d'un comunicat que Unipost no pertany a aquest conglomerat empresarial ni en té cap participació. El fet que uns accionistes minoritaris del grup "que no treballen a l'empresa" tinguin "a títol individual" accions d'Unipost "no suposa" que el Grup Codorniu participi "ni directament ni indirecta" en la presa de decisions de l'empresa de distribució postal. De la mateixa manera, Codorniu ha indicat que cap de les empreses del conglomerat ha participat o participa en la distribució de propaganda, notificacions per a les meses electorals o, en general, en el procés sobiranista català. És per això que considera que qualsevol notícia que es difongui en aquest sentit és "falsa" i constitueix "una calúmnia". Finalment Codorniu informa que la setmana passada va interposar una denúncia per delicte de calúmnies davant la Unitat de Delictes Econòmics de la policia espanyola per la difusió a través d'Internet de "diverses notícies falses i calumnioses" que vinculaven el grup amb el procés sobiranista català. Davant d'això, l'empresa vol deixar clar que "ni Codorniu ni el Grup Codorniu Raventós han participat, ni participen, ni participaran en res relatiu al procés sobiranista a Catalunya o al referèndum independentista".

Summary: Codorniu nega tenir vinculació amb Unipost ni cap participació amb el referèndum


La líder de Ciutadans diu que la condemna als populars suposa “un abans i un després” però no veu incompatible rebutjar la corrupció amb mantenir Rajoy i el seu govern en el poder ACN Barcelona.-La líder de Cs a Catalunya i portaveu estatal de la formació, Inés Arrimadas, ha volgut sumar-se a la valoració que el president del partit, Albert Rivera, ha fet de la sentència del cas Gürtel que, entre altres, condemna el PP. Tot i això, Arrimadas ha volgut desmarcar-se dels populars i posar-hi distància, assegurant que Ciutadans “no governa amb el PP ni està dins el seu govern tot i que va tenir l’oportunitat de fer-ho”. Així, ha limitat la relació amb Mariano Rajoy a fer “d’oposició amb un suport puntual a lleis bones” com la dels mateixos pressupostos de l’Estat. “No som com ERC, que governava amb Convergència quan la van condemnar”, ha arribat a dir. Malgrat això, no ha volgut avançar si creu que Cs hauria de trencar els suports al PP per aquesta sentència i s’ha emplaçat al “debat i la reflexió interna” que farà Cs en “una reunió”.   I és que Arrimadas no veu incompatible mantenir el suport que dona Cs a Rajoy i permetre que segueixi en el poder, amb rebutjar la “corrupció” del PP. “Hem de pensar en què vol i necessita la gent, i la gent vol i necessita més permís de paternitat, rebaixes a l’IRPF, augment de les pensions o ajudes a guarderies”, ha justificat.  Tot i aquesta reacció respecte de les conseqüències que pot tenir la condemna en la relació entre Cs i el PP, Arrimadas no s’ha estalviat qualificatius a l’hora de valorar la pròpia sentència. “Això serà un abans i un després, és una sentència d’extrema gravetat. És un modus operandi, no un cas aïllat com diu Rajoy. És la corrupció que ha afectat al bipartidisme i al nacionalisme”, ha sentenciat.

Summary: Arrimadas limita la relació de Cs amb PP a una “oposició amb suport puntual” després de conèixer la sentència de Gürtel


El grup parlamentari de Junts pel Sí (JxSí) s'obre a modificar la Llei del referèndum per tal que la norma que ha de regular l'1-O tingui més suports parlamentaris. En una roda de premsa des dels faristols del Parlament, la portaveu del grup, Marta Rovira, també ha garantit que abans de la votació de la Llei del referèndum -que es preveu que tingui lloc dimecres- s'obrirà un període d'esmenes amb el corresponent debat parlamentari. A més, la dirigent independentista ha advertit que es recorrerà al dret internacional si l'Estat intenta aturar el referèndum i ha assegurat que es farà "el que calgui" per defensar l'1-O. En aquest sentit, ha insistit que s'utilitzaran "tots els mecanismes i els instruments" per "protegir" el dret a vot dels ciutadans davant dels "constants anuncis d'amenaces" per part del govern espanyol.

Summary: JxSí s'obre a modificar la Llei del referèndum i en garanteix un període d'esmenes


L'Avalot-Joves de la UGT de Catalunya ha organitzat aquest dilluns una 'venda d'esclaus' simbòlica a la plaça Reial de Barcelona per denunciar la utilització dels becaris a les empreses com a mà d'obra precària. "El treball dels becaris serveix perquè les empreses puguin reduir costos en la contractació de treballadors. Aquesta situació sumeix els becaris en situacions injustes, precàries i de total explotació laboral", ha criticat Elena Ferrero, portaveu d'Avalot. Des del sindicat es reclama la creació definitiva d'un registre de becaris, amb l'objectiu de determinar el nombre de joves que es troben en aquesta situació a Catalunya i destriar quins s'estan formant veritablement i quins estan ocupant llocs de feina estructurals. A banda, també es reclama que totes les persones que estiguin desenvolupant una feina dins d'una empresa –becaris inclosos- tinguin "un contracte de treball i, per tant, una relació laboral amb aquesta".

Summary: L'Avalot reclama la creació d'un registre de becaris a Catalunya i que tinguin un contracte de treball amb l'empresa


L'Oficina Municipal de l'Habitatge de Girona ha gestionat un total de 1.210 expedients per ajudes a l'hora de pagar el lloguer durant el 2018, fet que suposa un 12,56% més que el nombre d'expedients que es van tramitar el 2017. La xifra s'ha anunciat durant la primera trobada de la Taula de Coordinació pel Dret a l'Habitatge de la ciutat de Girona que s'ha fet aquest dimarts 15 de gener a la tarda. A més, en la trobada s'ha anunciat que durant el primer trimestre de 2019 l'organisme municipal comprarà 15 habitatges a través del dret de tanteig i retracte. El govern local també preveu obrir un nou concurs per comprar pisos i dedicar-los a l'emancipació juvenil. En aquesta trobada també s'ha detallat que s'està fent una diagnosi de l'accés de la població a una llar dins del Pacte Local per l'Habitatge.

Summary: L'Oficina Municipal de l'Habitatge de Girona gestiona un 12,5% més d'expedients per ajudes al lloguer durant el 2018


Un centenar de voluntaris juntament amb 50 submarinistes han recollit prop de 160 quilos de deixalles del fons marí i les platges de Lloret de Mar (Selva) i Blanes. Ha estat una acció coordinada per la Federació d'Activitats Subaquàtiques de Catalunya (FASC) amb la col·laboració de diverses entitats i els ajuntaments dels dos municipis. La iniciativa té l'objectiu de "conscienciar" la ciutadania de mantenir net el litoral marí tant a dins l'aigua com a la superfície. Una de les preocupacions dels organitzadors és el gran nombre de burilles que han tret enterrades a la sorra, a més de les petites partícules de plàstics. El membre de la FASC, Eugeni Canals, recorda que molts residus petits acaben a l'aigua quan plou, i d'allà passen als peixos. "És complicat acabar amb els microplàstics, però si retirem els grans acabarem amb les petites", ha reblat.

Summary: Uns 140 voluntaris recullen prop de 160 quilos de deixalles del fons marí i les platges de Blanes i Lloret de Mar


Desenes d'estudiants del campus del Raval de la Universitat de Barcelona (UB) s'han concentrat aquest dimarts al matí al porxo de la facultat per commemorar el segon aniversari de l'1-O. Els estudiants han llegit un manifest on han reivindicat ''lluitar incansablement'' per assegurar que els resultats del referèndums es facin ''efectius''.  Segons els estudiants, la resistència no es pot fer ''doblegant-se davant els partits del 155'' ni tampoc pactant renúncies que perjudiquin ''a les que tant hem lluitat''. Per això, fa una crida a la mobilització ''des dels carrers'' i augura ''temps de lluita'' fins que ''no hi hagi amnistia i la República Catalana sigui efectiva per tenir ''el control''.  Des del col·lectiu d'estudiants, es considera que els ''embats repressius'' de l'Estat són cada vegada ''més forts'' i veuen que la resposta també ''ha de ser-ho'' perquè defensen que ''sense la independència no deixarà d'haver-hi preses polítiques catalanes''. Intueixen, pel contrari, que n'hi haurà més i posen d'exemple el ''desplegament de la maquinària repressiva'' amb les detencions de la setmana passada.  Des de SEPC, ''la cohesió'' com a poble, la cultura i la llengua només es podrà mantenir quan ''ens desfem'' de l'Espanya que nega les ''arrels i la història'' i vol ''trencar'' l 'escola catalana. Pel sindicat, l'amenaça de l'Estat utilitza la suspensió de l'autonomia, el bloqueig a les institucions i als serveis públics per ''fer por'', però asseguren que és justament ''la plena sobirania'' el motiu pel qual es lluita.  Els estudiants recorden que durant l'1-O de fa dos anys es va demostrar la ''clara necessitat'' de la independència catalana, i recorden que va ser fruit de la feina ''incansable'' del poble treballador català. A més, recalquen que es va poder viure la violència dels cossos policials i ''l'odi de l'espanyolisme més ranci''.

Summary: Estudiants de la UB-Raval demanen ''lluitar incansablement'' per fer ''efectiu'' el resultat de l'1-O


Cuiners amb estrella de la província de Barcelona donaran a conèixer les seves receptes ACN Sant Fruitós de Bages.-La sisena edició de la Festa Alícia't, que se celebrarà el 28 i 29 d'abril a Món Sant Benet, comptarà amb més de 150 activitats de promoció de l'alimentació saludable. Amb el 50% de les entrades exhaurides, els organitzadors, la Fundació Catalunya La Pedrera i la Diputació de Barcelona confien a superar la xifra dels 6.000 visitants de les darreres edicions. Entre les novetats d'enguany hi haurà les demostracions dels cuiners de la província de Barcelona amb Estrella Michelin, Nandu Jubany (Can Jubany), Jordi Llobet (L'Ó), Oriol Rovira (Els Casals) i de la cuina de l'Estany Clar. A més, comptarà amb un espai expositiu amb els atractius turístics i gastronòmics de les comarques de Barcelona. El certamen comptarà amb mig centenar de tallers per a tots els públics. Dels adreçats als adults destaca que, a banda de promoure l'alimentació saludable, inclouran les noves tendències, com ara hamburgueses veganes o receptes amb fermentats; apostaran per la creativitat realitzant, per exemple croquetes líquides; o posaran l'èmfasi en les restriccions alimentàries, com ara un d'adreçat a intolerants al gluten. Simultàniament, pels més petits, hi haurà d'específics en els quals aprendran des d'elaborar hamburgueses saludables de colors a experimentar amb la cuina. Tastos guiats El certamen comptarà, a més, amb tastos guiats per especialistes que permetran descobrir els productes agroalimentaris i els projectes que s'estan realitzant a la província de Barcelona, com ara el de les Vies Blaves o els vins de la DO Alella. A la plaça hi haurà un mercat de productes agroalimentaris procedents de les onze comarques de Barcelona, així com també amb la presència de la Xarxa de Productes de la Terra i diverses experiències turístiques de temàtica gastronòmica. A més, s'han previst un espai on els territoris presents a la festa puguin exposar els seus tresors gastronòmics. En aquest sentit, el director de la Fundació Alícia, Toni Massanés, ha remarcat l'"aparador" que esdevé la festa dels productes de les comarques de Barcelona. "El visitant trobarà idees, motius i gustos d'indrets on visitar", ha dit. En aquest sentit, la coordinadora de l'Àrea de Desenvolupament Econòmic Local de la Diputació de Barcelona, Rosa Serra ha remarcat que l'aliança entre Diputació i Fundació Catalunya La Pedrera, que enguany per tercer any coorganitzen l'esdeveniment, "ens beneficia" i que ha permès que la festa sigui també una aposta "pel producte local i de qualitat" i un incentiu per a la seva "comercialització". La tasca de la Fundació Alícia Els professionals de la Fundació Alícia donaran a conèixer, a través dels tallers, alguns dels projectes que estan realitzant per a la millora de la salut de les persones. Simultàniament, i com a novetat d'enguany, els assistents podran participar en una visita especial en la qual coneixeran de ben a prop la tasca que s'hi realitza. Per la seva part, la Fundació Catalunya La Pedrera també comptarà amb un espai en el qual difondrà projectes com la Cooperativa Mans o el projecte Life-Montserrat, entre altres. Món Sant Benet i l'alimentació La directora de la Fundació Catalunya La Pedrera, Marta Lacambra, ha posat l'èmfasi en el fet que es tracta d'una edició molt especial de la Festa Alícia't que consolida l'aposta de l'equipament per l'alimentació. Ha recordat que arriba després de la celebració del desè aniversari de Món Sant Benet i en plena construcció d'una nova "experiència" que girarà entorn de "l'alimentació, el coneixement, la recerca ecològica i l'ocupació de joves en situacions especials".

Summary: La Festa Alícia't programa més de 150 activitats de promoció de l'alimentació saludable


Desenes de treballadors de Trablisa s'han concentrat a l'exterior de l'aeroport del Prat a les dotze del migdia d'aquest divendres coincidint amb la primera jornada de vaga indefinida. Els vigilants de seguretat han expressat el seu malestar i han pronunciat proclames en contra de la concessionària. Acusen la companyia "d'estar més pendent dels diners que de la seguretat dels passatgers" i li retreuen que hagi fet venir sis treballadors de l'aeroport de Mallorca per cobrir la feina dels vaguistes. En un moment de la protesta el col·lectiu ha entrat a l'interior de la T1 per fer sentir la seva veu. La previsió és que aquesta protesta s'allargui fins les tres de la tarda.

Summary: Desenes de treballadors de Trablisa es concentren a l'exterior de l'aeroport del Prat en la primera jornada de vaga


El professorat està format per voluntaris, que recorren a eines com Instagram per acostar-se als joves ACN Barcelona.-Estalviar, invertir, consumir responsablement, endeutar-se o diferenciar entre salari brut i net són accions a priori interioritzades pels adults, però no tant pels joves. És per això que des del 2012 l'Institut d'Estudis Financers imparteix a través del projecte Educació Financera a les Escoles de Catalunya la formació econòmica i financera més bàsica als joves de 15 anys. "Si aconseguim que si a un nano quan sigui adult se li trenquen les ulleres i, enlloc de pagar-les amb targeta de crèdit, tingui un fons d'emergència i no hagi de fraccionar la compra i pagar interessos, ja ens donem per satisfets", assenyala el director d'Educació Financera i d'Educació Financera a les Escoles de Catalunya (EFEC), Jordi Martínez. Pel director general de l'Institut d'Estudis Financers, Josep Soler, es tracta d'un projecte "magnífic" per als adolescents perquè comencen a aprendre a gestionar els seus primers ingressos de feina i estalvis i a prendre decisions sobre el seu compte corrent i les targetes de crèdit. En total, el projecte Educació Financera a les Escoles de Catalunya –que va començar al 2012 i alguns anys ha arribat fins al 40% dels centres educatius d'arreu el país- ofereix set tallers d'una hora en què s'aborden diversos àmbits de les finances gràcies a més de 700 voluntaris procedents d'entitats bancàries, l'ICF, l'Agència Tributària de Catalunya o persones vinculades al Col·legi d'Economistes, entre d'altres, a més de professors i treballadors de banca jubilats. El programa es desenvolupa en el marc de les recomanacions d'organismes internacionals com l'Organització per a la Cooperació i el Desenvolupament Econòmic (OCDE) i la Unió Europea (UE) i ja ha format més de 100.000 alumnes. Segons detalla el director d'Educació Financera i d'EFEC, Jordi Martínez, el primer dels tallers consisteix en l'elaboració d'un pressupost, entendre els conceptes d'ingressos i despeses i intentar generar un estalvi com a fons d'emergència davant qualsevol imprevist. Un altre tracta com endeutar-se amb seny i es fa entendre que pagar una compra a terminis implica haver de pagar uns interessos, mentre que 'Finances per la vida' avalua com compaginar l'economia personal amb els objectius vitals. Entre el contingut que s'ofereix a les escoles i instituts, també hi ha un altre curs que aprofundeix els impostos a partir de l'anàlisi d'una nòmina; com invertir de forma "intel·ligent" i que els estudiants entenguin el binomi risc-rendibilitat o interessar-se en què s'inverteixen uns diners. D'altra banda, un altre dels tallers se centra en analitzar situacions com per exemple si convé més llogar o comprar un habitatge depenent de cada circumstància, els drets i deures del consumidor o els 'xiringuitos financers'. Com Instagram ajuda a acostar l'economia als joves El pas dels anys també obliga a anar adaptant en certa manera els continguts que s'imparteixen als més joves. Com a anècdota, Martínez contraposa com n'és de diferent entre explicar una de les sessions l'estafa d'Afinsa, en pessetes, a uns alumnes que  l'any dels fets ni tan sols havien nascut i aprofundir com treballen els 'influencers' d'Instagram.  "Els utilitzem perquè entenguin que si porten una jaqueta segurament estan cobrant", exposa Martínez, que al final busca que els joves siguin "crítics i responsables". Això també obliga als professors voluntaris que passen dels 40 anys a acostar-se a aquesta generació per adaptar-se al seu llenguatge i fer el contingut "atractiu". Per ajudar-los, compten amb l'assessorament d'un comitè de mestres de secundària amb qui es reuneixen periòdicament que els orienten en aquest sentit. Els cursos han tingut una sèrie d''spin off' amb tallers adaptats a les AMPA, a centres de formació d'adults, per a interns de la presó o centre de menors, entre d'altres, amb els continguts sempre adaptats als diferents tipus d'alumnes. A banda de Catalunya, els tallers també tenen lloc a l'Aragó des de fa tres anys, i a Castella-la Manxa, Castella-Lleó, la Comunitat de Madrid i Múrcia. El curs que ve està previst estendre'l a tres o quatre comunitats més. La importància de rebre educació financera des de petits Actualment, els alumnes de 4t d'ESO poden triar l'assignatura d'Economia com a optativa i que inclou temes de finances personals. No obstant això, el director de l'EFEC, Jordi Martínez, opina que hauria de ser una assignatura troncal i que "de ben petits" els joves haurien de rebre formació en aquest àmbit perquè tinguin clars els conceptes bàsics. El director de l'IEF, Josep Soler, alerta però que una assignatura troncal s'entén que hauria de ser d'almenys quatre mesos i "tampoc ho mereix". "L'ideal serien assignatures breus i que potser cada mes es tractés un tema diferent", apunta.  En qualsevol cas, Soler lamenta que mentre que en d'altres països l'educació financera és vist com un "tema de progrés", a Catalunya i Espanya està mal vist per part de certs col·lectius com els antisistema. "Hi estan en contra perquè creuen que és una manera de menjar el 'coco' de la gent. Quan està menjat és quan està buit de coneixements i cultura financera", sentencia el director de l'IEF. Segons el director general de l'Institut d'Estudis Financers actualment hi ha "un gran dèficit general" de cultura de cultura financera i finances personals que genera a una "certa fragilitat" entre els ciutadans que els pot abocar a sobrendeutaments i impagaments, així com una "asimetria informativa". "Les coses més 'divertides' com la compra d'un cotxe o d'una moto a la gent li agrada més, va al concessionari i fins i tot en sap més que el venedor, però amb les hipoteques o els plans de pensions és més avorrit i tenim una certa tendència a no preocupar-nos", avisa.

Summary: Com estalviar, endeutar-se o entendre els impostos: l'IEF acosta des del 2012 les finances als estudiants de 4t d'ESO


Tres quartes parts dels catalans donen suport a la celebració d'un referèndum per la independència, tot i que el 66% aposten perquè aquest sigui acordat amb l'estat espanyol, davant un 28,8% que vol que la decisió catalana sigui unilateral. Són algunes de les dades més rellevants d'un sondeig que publica aquest dilluns el diari La Vanguardia de la que n'ha avançat una part aquest diumenge. L'estudi, elaborat per GAD3, revela que, pel que fa al sentit del vot el 41,9% dels enquestats votarien 'sí' a la independència, davant  el 39,7% que votaria 'no'. Destacable el 9,1% que afirma que no participaria al referèndum, mentre que un 9,3% es mostra en aquests moments indecís sobre el que faria. Sobre els qui volen una consulta però només si és pactada amb l'Estat (postura que s'ha incrementat en gairebé set punts des del gener), La Vanguardia apunta que un 75% són votants del PDeCAT, i un 50% d'ERC. El sondeig indica també que menys d'un terç dels enquestats creu que Generalitat i govern espanyol obriran una via de diàleg i negociació per desencallar la situació actual. Un 21,1% creu que la consulta es prohibirà i que Catalunya podria veure suspesa la seva autonomia, mentre que prop del  50% considera que la consulta ni es podrà convocar, fet que derivarà –ho pensa un 29% dels enquestats-, en una nova convocatòria d'eleccions.

Summary: El referèndum per la independència aplega el suport del 75% dels catalans, segons una enquesta de La Vanguardia


L'Estat preveu transferir 315 milions d'euros a totes les comunitats ACN Madrid.-La Seguretat Social podrà transferir a Catalunya fins a 59,9 MEUR per millorar i modernitzar la gestió de les baixes laborals. El traspàs d'aquesta quantitat correspon als convenis de col·laboració per a la gestió de les incapacitats temporals. Així, cada any i d'acord amb els pressupostos, cada comunitat rep part del crèdit fixat en funció del nombre d'assegurats amb dret a la prestació per IT. Un cop finalitzat l'exercici corresponent i després d'avaluar el grau de compliment dels objectius del pla anual d'actuacions i millora de la gestió, es fa la liquidació. Amb el 19% del total dels fons (315 MEUR), Catalunya és la comunitat que més fons rep, seguida de la Comunitat de Madrid i Andalusia, amb 55,4 MEUR i 54,8 MEUR, respectivament. La quantitat que s'anticipa cada any que correspon a cada comunitat és el resultat de restar de l'import inicialment assignat el percentatge en què aquest territori no hagi assolit els objectius exigits en l'exercici anterior. La quantitat avançada es transferirà a les comunitats en finalitzar el primer trimestre de l'any.

Summary: Catalunya podrà rebre 60 milions d'euros de la Seguretat Social per millorar la gestió de les baixes laborals


Els alumnes de 4t d'ESO que aquest dijous s'han enfrontat a la segona jornada de les proves de competències bàsiques del Departament s'han trobat un fragment del 'Mecanoscrit del segon origen', de Manuel de Pedrolo, en l'examen de català. En l'examen de castellà, ha sortit un text adaptat de 'Confieso que he vivido' de Pablo Neruda. Aquest dijous també s'han fet les proves de la competència matemàtica on els estudiants s'han trobat un seguit d'exercicis de càlcul i geometria a través del plantejament de situacions quotidianes com unes eleccions, uns mapes o la papiroflèxia. Les proves han rebut un any mes, una campanya de boicot impulsat per les organitzacions estudiantils que han animat a enganxar l'adhesiu en contra d'aquestes proves i a penjar-lo a les xarxes.  En les proves de competències lingüístiques, els estudiants han hagut de resoldre qüestions de vocabulari, gramàtica i sintaxi, com per exemple explicar què vol dir ''extra'' de la paraula ''extraterrestre''. Aquestes qüestions han aparegut referents a Pedrolo però també amb un text de Marta Pallarès sobre bibliotubers  i un article de Laia Aguilar, al Timeout; els dos, al voltant de l'afició a la lectura. El primer, ha inclòs termes com la viralitat, i en el segon cas, s'ha demanat, entre altres, el signficiat de diferents mots com para ''trepidant'' o ''atrapats'' en funció del context. L'ordre dels fets que s'expliquen i altres qüestions de comprensió lectora, també s'han posat a prova en aquest examen, que ha acabat amb la redacció d'una crítica d'un llibre que els hagués agradat.  En la prova en castellà, a banda de Neruda, els alumnes han trobat Ignacio Morgado Bernal amb un text adaptat sobre 'La percepción del tiempo'. També s'ha afegit una conversa de WhatsApp on s'ha fet reflexionar al voltant d'aspectes d'aquest tipus de converses com ara els emoticons. L'expressió escrita s'ha valorat a partir de la redacció d'una experiència on el temps transcorregués ''molt ràpid o molt lent''.  Aquest dijous també ha estat el torn de la prova de competència matemàtica on els exercicis de càlcul i geometria s'han desenvolupat a través de diferents situacions més o menys quotidianes. Així, per exemple, a través del dibuix d'un ocell fet amb papiroflèxia. També s'ha fet reflexionar als alumnes sobre distàncies i desnivells a partir del mapa d'una excursió i l'experiència d'un dia en un parc aquàtic per practicar les equacions. Una situació d'eleccions a una entitat ha l'excusa per practicar altres exercicis d'aritmètica, així com la simulació d'una sitja de pinso.  Un any més, les proves de competències bàsiques han generat l'oposició de certs sectors que les acusen de fomentar la ''competició'' entre els centres. Per això, SEPC ha repartit adhesius en alguns instituts per a què els joves  els enganxessin a les proves i les deixessin en blanc. Segons el SEPC la mesura ha tingut un ''bon seguiment'' i ha provocat que fins tot alguns joves hagin rebut ''coaccions i amenaces'' per part del professorat.

Summary: Manuel de Pedrolo i Pablo Neruda, a les proves de català i castellà de competències bàsiques de 4t d'ESO


El president del govern espanyol, Mariano Rajoy, ha reiterat aquest dissabte que el referèndum de l'1-O no se celebrarà i ha afirmat que el plebiscit no té cap suport internacional. "Vull que sapigueu que a Europa no donen crèdit. No tenien cap suport, i ara tenen la repulsa i l'estupefacció de tots, que no entenen el que passa i que ens animen a garantir que Espanya sigui essent un estat de dret", ha afirmat Rajoy en la seva intervenció a la 23a Unió Intermunicipal del PP a Saragossa. "No hi haurà referèndum perquè és antidemocràtic i il·legal, i faré tot el necessari per evitar-ho", ha insistit el president del govern espanyol, que ha parlat d'una resposta a l'executiu català "amb fermesa, intel·ligència, aplom, serenitat, proporcionalitat i amb la rapidesa necessària". Rajoy ha volgut també mostrar explícitament el seu suport als alcaldes de Catalunya contraris al referèndum i que no volen cedir espais públics: "Han de saber que tenen molta gent i l'Estat al darrera".

Summary: Rajoy assegura que l'1-O no té cap suport internacional: "A Europa no donen crèdit"


L'alcaldessa de Barcelona, Ada Colau, ha anunciat aquest dilluns des de Girona que, enguany, la capital catalana i la resta de Catalunya reivindicaran "més que mai" l'orgull gai del proper 28 de juny. L'homenatge a les més de 50 persones assassinades diumenge passat a la ciutat americana d'Orlando ha estat present en el míting d'En Comú Podem, que no ha volgut deixar passar l'ocasió de remarcar que "no es farà ni una passa enrere" en la defensa de la igualtat dels col·lectius LGTBI. Les 150 persones que han assistit al míting a la plaça de la Independència de Girona han fet un minut de silenci en solidaritat amb les famílies de les víctimes tot just iniciat el míting. "No els fallarem", ha exclamat Colau.

Summary: Colau anuncia que les morts d'Orlando faran que Barcelona i Catalunya reivindiquin enguany "més que mai" l'orgull gai


Després de la sentència del cas Palau, l'alcaldessa de Barcelona, Ada Colau, assegura que ara toca que els dirigents polítics de Convergència i també del PDeCAT "han de dir explícitament què sabien i què no", a banda de prendre les "responsabilitats pertinents que poden passar per abandonar la política". Així de clara ha estat l'alcaldessa barcelonina qui ha apuntat cap a Artur Mas, però també a altres polítics en actiu com Josep Rull, Jordi Turull i Carles Puigdemont. Colau considera que com a màxims dirigents de formacions polítiques els toca respondre. L'alcaldessa també ha assegurat que "durant 10 anys CDC ha estafat als ciutadans" mentre "governava i, al mateix temps, espoliava el Palau de la Música".

Summary: Colau demana responsabilitats polítiques a Puigdemont pel cas Palau


La Comissió Promotora de la Renda Garantida de Ciutadania ha presentat un recurs contra el reglament de la llei de la renda garantida que "normalitza la mala praxis" a l'hora de concedir les ajudes de manera que es deneguen "la gran majoria de les sol·licituds". "El nostre interès és que aquest dret s'apliqui de manera raonable, justa i efectiva, i això no s'està fent", ha criticat el portaveu de l'entitat, Diosdado Toledano. També ha reclamat als grups parlamentaris "que facin pressió perquè es posi en marxa una auditoria externa al Departament de Treball" i ha afegit que "si això no es fa la situació esclatarà, perquè hi ha gent molt 'cabrejada'". Durant la roda de premsa davant el Parlament diverses persones han donat el seu testimoni.

Summary: La Comissió Promotora de la Renda Garantida denuncia "mala praxis" i exigeix una auditoria externa


L'alcaldessa de Barcelona, Ada Colau, ha anunciat aquest dimarts la licitació en un sol cop de les dues fases del túnel de Glòries, tal i com demanen els veïns de la zona. Després que les obres fossin paralitzades pel consistori en l'execució de la primera fase pels retards i els sobrecostos, l'Ajuntament ha decidit optar per la fórmula d'una única licitació per acabar el que queda d'aquesta primera part i també la segona, de forma que s'agilitzin els terminis. En una entrevista a Betevé, Colau ha explicat que la licitació està valorada en uns 100 MEUR i que la previsió seria acabar les obres el 2021. "Atenem la demanda dels veïns. No volem una altra Sagrera i per això posem tota la maquinària en marxa", ha apuntat.

Summary: Colau anuncia la licitació en un sol cop de les dues fases del túnel de Glòries per acabar les obres el 2021


Más Madrid ha aprovat aquest diumenge presentar-se a les eleccions espanyoles el 10 de novembre. En una assemblea amb càrrecs electes, dirigents i militants –en total unes 500 persones segons l'organització–, la formació ha optat per participar als comicis. "S'aprova per immensa majoria iniciar el procés per concórrer a les eleccions", ha informat el partit a Twitter. No s'ha decidit encara qui encapçalarà la candidatura, mentre que el portaveu de Más Madrid a l'Assemblea de Madrid, Íñigo Errejón, no ha participat a la trobada per "no condicionar el debat". Segons la formació, municipis, districtes i sectorials seguiran debatent fins el dimecres, quan es tancaran tots els detalls de la llista electoral i es validarà la decisió.

Summary: Más Madrid aprova presentar-se a les eleccions espanyoles el 10-N


El president del grup parlamentari d'ERC, Sergi Sabrià, ha valorat positivament la reunió d'aquest dimarts al Palau de la Generalitat de la Taula pel Diàleg, per acotar-ne els aspectes tècnics i metodològics. Ara bé, ha arengat la resta d'actors per tal que les properes sessions serveixis per concretar "avenços polítics". En una roda de premsa posterior a la reunió, Sabrià ha reclamat "sortir de la zona de confort" i ha insistit així en el dret a l'autodeterminació i al final de la repressió com a vies per esbossar una sortida al conflicte polític. I de fet, en ser preguntat sobre una possible retirada a l'esmena a la totalitat al pressupostos estatals, Sabrià ha mantingut com a condicions abordar un diàleg amb l'Estat "sense límits" i a la "fi de la repressió". "No hi ha hagut cap canvi", ha resolt.

Summary: ERC reclama que la propera reunió de la Taula pel Diàleg concreti "avenços polítics"


Unitat d'Aran (UA) denuncia que mentre que la resta de Catalunya començarà el curs escolar amb 5.514 professors més, la Generalitat ha retallat més del 20% del professorat a l'Aran des del curs 2011-2012. La formació socialista afirma que l'escola amb més alumnes de tota la Vall d'Aran, l'Escola Garona de Vielha, ha començat aquest curs 2017-2018 amb una "forta retallada" en el professorat, tot i que l'alumnat es manté en les mateixes xifres que anys anteriors. L'Escola Garona és el centre d'educació infantil i primària més gran de la Vall d'Aran i el segon dins els serveis territorials d'Ensenyament a Lleida, acollint 506 alumnes dels cicles d'educació infantil i primària. Segons UA enguany comptarà només amb 38 professors, dos menys que l'any passat.  Unitat d'Aran diu que cal afegir-li que el curs 2011-2012 comptaven amb un total de 49 professors i 520 alumnes, només catorze més que els actuals.   "Si tenim en compte que l'Escola s'ha quedat amb 11 professors menys quan la diferència d'alumnes és només de 14 comprovem que la retallada ha estat intolerable, encara més si considerem que es torna a les mateixes ràtios de professorat que hi havia abans que entrés en funcionament la sisena hora", ha declarat Maria Vergés, Secretària d'Organització d'Unitat d'Aran, i ha afegit que "no es comprèn que, mentre que Catalunya comença el curs amb més professors que l'any anterior, Aran ho faci amb menys, menyspreant així la seva singularitat i especificitat".

Summary: Unitat d'Aran denuncia que la Generalitat ha retallat més del 20% del professorat a l'Aran des del curs 2011-12


La consellera de Justícia, Ester Capella, ha demanat al Tribunal Suprem que s'abstragui del judici i de la sentència de l'1-O i apliqui la llei quan estudiï el tercer grau dels presos independentistes. Capella ha opinat a TV3 que "segurament no hi ha d'haver cap problema" perquè la Secretaria de Mesures Penals ratifiqui el tercer grau proposat per les juntes de tractament, i també ha donat per fet que la fiscalia ho recorrerà. Al seu parer, és una "anomalia" que el Suprem sigui qui es pronunciï en darrer terme, perquè està "contaminat" com a tribunal sentenciador, però en tot cas li ha demanat que pensi en termes d'execució de la condemna. També ha recordat que jutges i audiències només han revocat el 7,2% de les decisions de la secretaria.

Summary: Capella demana al Suprem que s'abstragui del judici i apliqui la llei amb el tercer grau dels presos